גידול מקלוניות ויאטנמיות

**טיפול:**
**בית גידול**  – כלי פלסטיק **שקוף** בגודל של 20X30X40 ס"מ בערך ומעלה. המקלוניות אוהבות לטפס ולכן כלי עם דופן גבוהה עדיף. (ניתן לקנות בחנויות כמו מקס-סטוק או חנויות דומות המוכרות כלי פלסטיק שקופים)
יש לדאוג לאוורור מספק (חורי אוורור מרובים או רשת במקום מכסה).
**קרקע** – שכבה דקה של אדמה על מנת לספוג נוזלים וצרכים, כמו גם לשמש מצע להטלת ביצים. ניתן להניח ענפים דקים עליהן היא תוכל לטפס.
**מזון** – המקלוניות צמחוניות ואוכלות עלים.
עלי ורדים, עלי שושנים, עלי תות-עץ, חלמית (חוביזה), היביסקוס ולעיתים גם עלי אקליפטוס ובזיליקום טרי ונענע (שימו לב! עלי ורדים מהחנות בד"כ מרוססים ועלולים לגרום להרעלת המקלוניות)
עלי תות-עץ בד"כ נפוצים, גדולים ומספיקים, אם כי עלי ורדים ערבים יותר לחיכן. – ניתן לראות את קצב אכילתן ולהאכיל בהתאם, אך עלה אחד יכול להספיק לכמה ימים.
**מים** – ריסוס טיפות מים על דפנות הכלי או בסביבת המקלונית, אותן היא שותה. – מעט מאד על מנת לא ליצור לחות יתר, כל יומיים שלושה בחורף ופעם ביום בקיץ. השתמשו בשפריצר נקי ולא כזה שהכיל חומרים אחרים לפני כן מכיוון שגם לאחר שטיפה הוא יכול להכיל חומרים אשר עלולים להרעיל את המקלונית.

**ביצי מקלוניות:** לאחר כמה חודשים מהבקיעה בהגיען לבגרות (גודל גוף של כ-8 ס"מ), המקלוניות יכולות להטיל ביצים אשר נראות כזרעים קטנים.
(ניתן לראות כיצד נראות הביצים ע"י חיפוש בגוגל stick insect eggs)
הביצים בוקעות בד"כ לאחר חודשיים-שלושה.
**\*שימו לב שהביצים במקום בו רואים אותן על בסיס יום יומי כדי שלא יקרה מצב בו הן יבקעו וישארו ללא אוכל ומים.**הנימפות הצעירות מאד עדינות ולכן יש להתנהל איתן בעדינות כדי לא לפצוע אותן. תכונה מאד מיוחדת שלהן בגיל צעיר היא היכולת לגדל רגל חדשה במקרה שאחת מהן אבדה.
**לשאלות נוספות אפשר ליצור איתי קשר במייל NadavBagim@gmail.com**

**מידע כללי:**
המקלונים מוסווים כדמות ענפים או עלים הצומחים בסביבת מחייתם ונחשבים בין הטובים שבאומני ההסוואה בטבע. זוהי קבוצה מיוחדת השייכת לסדרה נפרדת בתוך מחלקת החרקים. בארץ חיים רק מספר מינים בודדים. המקלונים הם בעלי גלגול חסר, כלומר, במקום זחל וגולם ישנם מספר שלבי נימפה המזכירה בצורתה את הבוגר אך אינה בוגרת מינית ואינה מכונפת. כל המקלונים הינם צמחונים הנעים באיטיות בין העלים בחפשם אחר מזון. המינים שמסוגלים לעוף הינם מעופפים לא טובים. כיוון שבריחה והפחדה לא ירתיעו את אויביהם נסמכים המקלונים על הסוואה בכדי לחמוק מטורפים. גופם של המקלונים דומה לענף או עלה, צבעם תואם (גוונים של חום וירוק) ואפילו תנועתם מחקה את רעידת הענפים הדקים והעלים ברוח. המקלונים אינם תלויים בזכר לצורכי רבייה ונקבות יכולות “לשכפל “ את עצמן. לרוב נוכחות הזכרים חיונית רק כדי לייצר עוד זכרים. בשבי מטילות הנקבות ביצים לא מופרות, אך פוריות המתפתחות לנקבות חדשות. תופעה זו ידועה כפרתנוגנזה או רביית בתולין. בטבע ידועים זכרים ממין זה אך הם נדירים וקטנים יותר.

המקלוניות הספציפיות הללו הן מקלוניות ויאטנמיות ואינן מותאמות לחיים בטבע בארץ ישראל.
 בהצלחה!